CELEX: 52017PC0293
Language: sk
Date: 2017-06-08
Title: Návrh VYKONÁVACIE ROZHODNUTIE RADY, ktorým sa Chorvátskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli8. 6. 2017
            COM(2017) 293 final
            2017/0124(NLE)
            Návrh
            VYKONÁVACIE ROZHODNUTIE RADY,
            ktorým sa Chorvátskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) Rada môže jednomyseľne na návrh Komisie oprávniť ktorýkoľvek členský štát, aby zaviedol osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere DPH alebo zabrániť určitým druhom daňových únikov alebo vyhýbaniu sa daňovým povinnostiam.
            
            
               Chorvátsko požiadalo listom, ktorý Komisia zaevidovala 20. decembra 2016, o povolenie uplatňovať od 1. januára 2018 do 31. decembra 2020 opatrenie odchyľujúce sa od článku 287 smernice o DPH, ktoré by mu umožnilo oslobodiť od DPH zdaniteľné osoby, ktorých ročný obrat nie je vyšší ako 45 000 EUR.
            
            
               O žiadosti predloženej Chorvátskom Komisia v súlade s článkom 395 ods. 2 smernice o DPH informovala ostatné členské štáty listom z 13. marca 2017. Listom zo 14. marca 2017 Komisia oznámila Chorvátsku, že má všetky informácie potrebné na posúdenie danej žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               V hlave XII kapitole 1 smernice o DPH sa členským štátom umožňuje, aby uplatnili osobitné úpravy pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje určitú sumu. Toto oslobodenie znamená, že zdaniteľná osoba nemusí účtovať DPH na svoje dodávky, a teda si nemôže odpočítať DPH na vstupoch.
            
            
               Podľa článku 287 ods. 19 smernice o DPH Chorvátsko môže oslobodiť od DPH zdaniteľné osoby, ktorých ročný obrat nie je vyšší ako ekvivalent sumy 35 000 EUR v národnej mene pri prepočítavacom kurze platnom v deň jeho pristúpenia (230 000 HRK). Chorvátsko požiadalo o zvýšenie tohto stropu na ekvivalent sumy 45 000 EUR v národnej mene, konkrétne 300 000 HRK.
            
            
               Očakáva sa, že zvýšením stropu sa zníži administratívna záťaž a náklady na dodržiavanie predpisov podnikov, keďže budú oslobodené od mnohých daňových povinností, ako je podávanie daňových priznaní k DPH alebo vedenie záznamov o DPH. Zároveň sa predpokladá, že zvýšením stropu sa zjednoduší výber dane a zníži sa pracovné zaťaženie vnútroštátnej finančnej správy.
            
            
               Podľa Chorvátska nebude mať zvýšenie stropu významný vplyv na štátne príjmy. Chorvátsko odhaduje, že zvýšenie stropu povedie k zníženiu príjmov štátneho rozpočtu približne o 0,22 % celkových príjmov štátneho rozpočtu.
            
            
               Osoby, ktorých obrat nepresahuje daný strop, budú mať stále možnosť zaregistrovať sa na účely DPH.
            
            
               Chorvátsko požiadalo o uplatňovanie stropu predstavujúceho ekvivalent sumy 45 000 EUR v národnej mene od 1. januára 2018 do 31. decembra 2020.
            
            
               •Súlad s existujúcimi ustanoveniami v tejto oblasti politiky
            
            
               Podobné odchýlky sa udelili aj iným členským štátom. Luxembursku
                  2
                bol udelený strop 40 000 EUR, Belgicku
                  3
                bol udelený strop 25 000 EUR, Poľsku
                  4
                40 000 EUR, Litve
                  5
                45 000 EUR, Lotyšsku
                  6
                a Slovinsku
                  7
                50 000 EUR, Taliansku
                  8
                a Rumunsku
                  9
                65 000 EUR.
            
            
               Odchýlky od smernice o DPH by mali byť vždy časovo obmedzené, aby sa dali posúdiť ich účinky. Okrem toho ustanovenia článkov 281 až 294 smernice o DPH, ktoré sa týkajú osobitnej úpravy pre malé podniky, v súčasnosti podliehajú preskúmaniu. Ako sa uvádza v akčnom pláne v oblasti DPH
                  10
                a v pracovnom programe Komisie na rok 2017
                  11
               , návrh Komisie v podobe komplexného balíka zjednodušení má byť predložený do konca roku 2017.
            
            
               Navrhuje sa preto, aby sa Chorvátsku umožnilo zvýšiť strop na ekvivalent sumy 45 000 EUR v národnej mene d 1. januára 2018 do 31. decembra 2020 alebo do nadobudnutia účinnosti smernice, ktorou sa menia ustanovenia smernice o DPH týkajúce sa osobitnej úpravy pre malé podniky.
            
            
               •Súlad s ostatnými politikami Únie
            
            
               Toto opatrenie je v súlade s cieľmi Únie pre malé podniky, ako sa uvádzajú v oznámení Komisie „Najskôr myslieť v malom“ – iniciatíva „Small Business Act“ pre Európu
                  12
               , v ktorom sa členské štáty vyzývajú, aby v návrhoch právnych predpisov zohľadňovali osobitné charakteristické črty MSP a zjednodušili tak existujúce regulačné prostredie.
            
            
               2.PRÁVNY ZÁKLAD, SUBSIDIARITA A PROPORCIONALITA
            
         
         
            
               •Právny základ
            
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
               
            
            
               •Proporcionalita
            
            
               
                  Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
            
            
               Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu, a to dosiahnuť zjednodušenie pre istý počet ďalších malých zdaniteľných osôb a pre finančnú správu.
            
            
               •Výber nástroja
            
            
               Navrhovaný nástroj: vykonávacie rozhodnutie Rady.
            
            
               Podľa článku 395 smernice Rady 2006/112/ES je odchýlka od spoločných pravidiel v oblasti DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejší nástroj, keďže môže byť určené jednému členskému štátu.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               Tento návrh vychádza zo žiadosti predloženej Chorvátskom a týka sa iba tohto členského štátu.
            
            
               •Získavanie a využívanie expertízy
            
            
               Externá expertíza nebola potrebná.
            
            
               •Posúdenie vplyvu
            
            
               
                  Návrhom vykonávacieho rozhodnutia Rady sa zvyšuje strop ročného obratu, pri nepresiahnutí ktorého môžu byť zdaniteľné osoby oslobodené od DPH. Rozširuje sa ním teda rozsah pôsobnosti zjednodušujúceho opatrenia, ktorým sa odstraňujú mnohé povinnosti súvisiace s DPH vzťahujúce sa na podniky, ktorých ročný obrat nie je vyšší ako ekvivalent sumy 45 000 EUR v národnej mene.
               
               
                  Osoby, ktorých zdaniteľný obrat nepresahuje daný strop, sa nebudú musieť zaregistrovať na účely identifikácie pre DPH, a v dôsledku tohto opatrenia sa im zníži administratívna záťaž, pretože nebudú musieť viesť záznamy o DPH ani podávať daňové priznania k DPH. Bude to predstavovať aj zníženie pracovného zaťaženia pre daňové úrady. Bude to mať potenciálny priaznivý vplyv na zníženie administratívnej záťaže pre približne 9 000 zdaniteľných osôb, čo predstavuje 5,8 % zdaniteľných osôb v súčasnosti zaregistrovaných na účely DPH v Chorvátsku, a následne aj pre finančnú správu.
               
            
            
               Vplyv na rozpočet z hľadiska príjmov z DPH v Chorvátsku sa odhaduje na najviac 0,22 % celkových príjmov z DPH.
            
            
               4.VPLYV NA ROZPOČET
            
         
         
            
               Návrh nemá vplyv na rozpočet EÚ, pretože Chorvátsko vykoná výpočet kompenzácie v súlade s článkom 6 nariadenia Rady (EHS, EURATOM) č. 1553/89.
            
            
               5.ĎALŠIE PRVKY
            
            
               Návrh zahŕňa doložku o ukončení platnosti.
            
            
               2017/0124 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Chorvátskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  13
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Podľa článku 287 ods. 19 smernice 2006/112/ES môže Chorvátsko oslobodiť od DPH zdaniteľné osoby, ktorých ročný obrat nie je vyšší ako ekvivalent sumy 35 000 EUR v národnej mene pri prepočítacom kurze platnom v deň jeho pristúpenia.
            
            
               (2)Chorvátsko listom, ktorý Komisia zaevidovala 20. decembra 2016, požiadalo o povolenie zaviesť osobitné opatrenie odchyľujúce sa od článku 287 smernice 2006/112/ES, ktorým by sa Chorvátsku od 1. januára 2018 umožnilo oslobodiť od DPH zdaniteľné osoby, ktorých ročný obrat nie je vyšší ako 45 000 EUR. Chorvátsko požiadalo o to, aby sa jeho zodpovedajúci strop, ktorý je v článku 287 ods. 19 stanovený na 35 000 EUR, zvýšil na 45 000 EUR.
            
            
               (3)Vyšší strop pre osobitnú úpravu pre malé podniky je zjednodušujúcim opatrením, keďže môže podstatne obmedziť povinnosti malých podnikov súvisiace s DPH.
            
            
               (4)V súlade s článkom 395 ods. 2 smernice 2006/112/ES Komisia listom z 13. marca 2017 informovala o žiadosti predloženej Chorvátskom ostatné členské štáty. Listom zo 14. marca 2017 Komisia oznámila Chorvátsku, že má všetky informácie potrebné na posúdenie žiadosti.
            
            
               (5)Podľa informácií, ktoré poskytlo Chorvátsko, by toto opatrenie mohlo na obmedzenie svojich povinností súvisiacich s DPH uvedených v kapitole 2 hlavy XI smernice 2006/112/ES potenciálne využiť približne 9 000 daňovníkov. Znížilo by sa ním aj zaťaženie finančnej správy a zjednodušil by sa výber daní.
            
            
               (6)Keďže toto odchyľujúce sa opatrenie povedie k obmedzeniu povinností malých podnikov súvisiacich s DPH, malo by sa Chorvátsku povoliť uplatňovať dané opatrenie na časovo obmedzené obdobie. Zdaniteľné osoby by mali mať naďalej možnosť zvoliť si všeobecnú úpravu uplatňovania DPH.
            
            
               (7)Keďže ustanovenia článkov 281 až 294 smernice 2006/112/ES, ktorými sa riadi osobitná úprava pre malé podniky, sú predmetom preskúmania, je možné, že smernica, ktorou sa menia uvedené ustanovenia smernice 2006/112/ES, nadobudne účinnosť pred tým, než uplynie platnosť odchýlky.
            
            
               (8)Podľa informácií, ktoré poskytlo Chorvátsko, zvýšený strop bude mať zanedbateľný vplyv na celkovú sumu príjmov z daní vybraných na stupni konečnej spotreby.
            
         
         
            
               (9)Odchýlka nemá žiadny vplyv na vlastné zdroje Únie pochádzajúce z dane z pridanej hodnoty, pretože Chorvátsko vypočíta kompenzáciu v súlade s článkom 6 nariadenia Rady (EHS, EURATOM) č. 1553/89,
            
            
               PRIJALA TOTO ROZHODNUTIE:
            
            
               Článok 1
            
            
               Odchylne od článku 287 ods. 19 smernice 2006/112/ES sa Chorvátsku povoľuje oslobodiť od DPH zdaniteľné osoby, ktorých ročný obrat nie je vyšší ako ekvivalent sumy 45 000 EUR v národnej mene pri prepočítacom kurze platnom v deň jeho pristúpenia.
            
            
               Článok 2
            
            
               Toto rozhodnutie sa uplatňuje od 1. januára 2018 do 31. decembra 2020 alebo do nadobudnutia účinnosti smernice, ktorou sa menia ustanovenia článkov 281 až 294 smernice 2006/112/ES, podľa toho, čo nastane skôr.
            
            
               Článok 3
            
            
               Toto rozhodnutie je určené Chorvátskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Ú. v. EÚ L 347, 11.12.2006, s. 1. 
               
               
                  
                     (2)
                  Vykonávacie rozhodnutie Rady (EÚ) 2017/319 z 21. februára 2017, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 47, 24.2.2017, s. 7–8). 
               
               
                  
                     (3)
                  Vykonávacie rozhodnutie Rady (EÚ) 2015/2348 z 10. decembra 2015, ktorým sa mení vykonávacie rozhodnutie 2013/53/EÚ, ktorým sa Belgickému kráľovstvu povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 330, 16.12.2015, s. 51).
               
               
                  
                     (4)
                  Vykonávacie rozhodnutie Rady 2016/2090/EÚ z 21. novembra 2016, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 324, 30.11.2016, s. 7).
               
               
                  
                     (5)
                  Vykonávacie rozhodnutie Rady 2014/795/EÚ zo 7. novembra 2014, ktorým sa predlžuje uplatňovanie vykonávacieho rozhodnutia 2011/335/EÚ, ktorým sa Litovskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 330, 15.11.2014, s. 44).
               
               
                  
                     (6)
                  Vykonávacie rozhodnutie Rady 2014/796/EÚ zo 7. novembra 2014, ktorým sa Lotyšskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 330, 15.11.2014, s. 46).
               
               
                  
                     (7)
                  Vykonávacie rozhodnutie Rady (EÚ) 2015/2089 z 10. novembra 2015, ktorým sa mení vykonávacie rozhodnutie 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 302, 19.11.2015, s. 107).
               
               
                  
                     (8)
                  Vykonávacie rozhodnutie Rady (EÚ) 2016/1988 z 8. novembra 2016, ktorým sa mení vykonávacie rozhodnutie 2013/678/EÚ, ktorým sa Talianskej republike povoľuje naďalej uplatňovať osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 306, 15.11.2016, s. 11).
               
               
                  
                     (9)
                  Vykonávacie rozhodnutie Rady 2014/931/EÚ zo 16. decembra 2014, ktorým sa predlžuje uplatňovanie vykonávacieho rozhodnutia 2012/181/EÚ, ktorým sa Rumunsku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 365, 19.12.2014, s. 145).
               
               
                  
                     (10)
                  Oznámenie Komisie Európskemu parlamentu, Rade a Hospodárskemu a sociálnemu výboru o akčnom pláne v oblasti DPH „K jednotnému priestoru EÚ v oblasti DPH – čas rozhodnúť sa“, Brusel 7.4.2016, COM(2016) 148 final.
               
               
                  
                     (11)
                  Pracovný program Komisie na rok 2017 – Vytvorenie Európy, ktorá chráni, posilňuje a obraňuje, Štrasburg 25.10.2016, COM(2016) 710 final.
               
               
                  
                     (12)
                  KOM(2008) 394 z 25. júna 2008.
               
               
                  
                     (13)
                  Ú. v. EÚ L 347, 11.12.2006, s. 1.